NARIADENIE KOMISIE (ES) č. 1213/2007
zo 17. októbra 2007,
ktorým sa na hospodársky rok 2007/2008 znižuje výška pomoci priznanej producentom niektorých citrusových plodov v dôsledku prekročenia prahu spracovania v niektorých členských štátoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2202/96 z 28. októbra 1996, ktorým sa zavádza systém podpory Spoločenstva pre výrobcov niektorých druhov citrusového ovocia (1), a najmä na jeho článok 6,
keďže:
(1)
Článkom 5 ods. 1 nariadenia (ES) č. 2202/96 sa pre niektoré druhy citrusových plodov stanovil prah Spoločenstva pre spracovanie rozdelený medzi členské štáty v súlade s prílohou II k uvedenému nariadeniu.
(2)
V článku 5 ods. 2 nariadenia (ES) č. 2202/96 sa stanovuje, že v prípade prekročenia tohto prahu sa výška pomoci stanovená v prílohe I k uvedenému nariadeniu zníži v každom členskom štáte, v ktorom sa zodpovedajúci prah spracovania prekročil. Prekročenie prahu sa hodnotí na základe priemerného spracovaného množstva v rámci schémy pomoci počas troch hospodárskych rokov alebo zodpovedajúcich období predchádzajúcich hospodársky rok, na ktorý sa má pomoc určiť.
(3)
Členské štáty oznámili množstvá pomarančov spracovaných v rámci schémy pomoci v súlade s článkom 39 ods. 1 písm. c) nariadenia Komisie (ES) č. 2111/2003 ustanovujúceho podrobné pravidlá uplatňovania nariadenia (ES) č. 2202/96 (2). Na základe týchto údajov sa zistilo prekročenie prahu Spoločenstva pre spracovanie o 376 023 ton. V rámci tohto prekročenia sa zistilo prekročenie príslušných prahov v Taliansku, Grécku a Portugalsku. Výška pomoci na pomaranče uvedená v prílohe I k nariadeniu (ES) č. 2202/96 sa preto na hospodársky rok 2007/2008 musí znížiť o 55,91 % v Taliansku, o 8,34 % v Grécku a o 52,88 % v Portugalsku.
(4)
Členské štáty oznámili v súlade s článkom 39 ods. 1 písm. c) nariadenia (ES) č. 2111/2003 množstvá malého citrusového ovocia spracovaného v rámci programu pomoci. Na základe týchto údajov sa zistilo prekročenie prahu Spoločenstva pre spracovanie o 104 734 ton. V rámci tohto prekročenia sa zistilo prekročenie príslušných prahov v Taliansku, v Španielsku, v Portugalsku a na Cypre. Výška pomoci na mandarínky, klementínky a satsumy uvedená v prílohe I k nariadeniu (ES) č. 2202/96 sa preto na hospodársky rok 2007/2008 musí znížiť o 62,30 % v Taliansku, o 12 % v Španielsku na malé citrusové ovocie určené na spracovanie na šťavu, o 80,66 % v Portugalsku a o 53,27 % na Cypre.
(5)
Opatrenia stanovené v tomto nariadení sú v súlade so stanoviskom Riadiaceho výboru pre spracované produkty z ovocia a zeleniny,
PRIJALA TOTO NARIADENIE:
Článok 1
Na hospodársky rok 2007/2008 je výška pomoci pre Taliansko, Grécko a Portugalsko, ktorá sa má priznať na základe nariadenia (ES) č. 2202/96 na pomaranče dodané na spracovanie, uvedená v prílohe I k tomuto nariadeniu.
Článok 2
Na hospodársky rok 2007/2008 je výška pomoci pre Taliansko, Španielsko, Portugalsko a Cyprus, ktorá sa má priznať na základe nariadenia (ES) č. 2202/96 na mandarínky, klementínky a satsumy dodané na spracovanie, uvedená v prílohe II k tomuto nariadeniu.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. októbra 2007